กมลเปิดศึกเบี้ยรถประกันชั้น3
ขย่มคู่แข่งขายแค่2พันบาทสินไหมต่ำลูกค้าซ่อมรถเอง
13 ก.ค. 2555

ขย่มคู่แข่งขายแค่2พันบาทสินไหมต่ำลูกค้าซ่อมรถเอง
กมลประกันเปิดสงครามราคา สยบคู่แข่ง ปรับลดเบี้ยรถชั้น 3 เหลือ 2,000 บาท 
แหล่งข่าวจาก บริษัท กมลประกันภัย เปิดเผยว่า บริษัทได้ปรับลดค่าเบี้ยประกันภัยรถยนต์ชั้น 3 จากเดิมเริ่มต้นที่ 3,200 บาท เป็นเริ่มต้นที่ 2,000 บาท เพื่อให้มีราคาใกล้เคียงกับคู่แข่งและสามารถแข่งขันในตลาดได้ ซึ่งอาจมีราคาต่ำสุดในตลาดขณะนี้ โดยเป็นแบบประกันที่ไม่ได้มีการจำกัดอายุรถและไม่ต้องตรวจสภาพรถ แต่ยังไม่รวมประกัน พ.ร.บ.
“เราต้องปรับค่าเบี้ยลงมา เพื่อให้แข่งขันกับอีก 4-5 บริษัทให้ได้ ซึ่งการเลือกประกันชั้น 3 เพราะมีความเสี่ยงและมีอัตราความเสียหายต่อเบี้ยประกันต่ำเพียง 38% เท่านั้น เนื่องจากประกันชั้น 3 จะซ่อมรถให้เฉพาะคู่กรณีอย่างเดียว ส่วนรถของลูกค้าต้องไปทำการซ่อมเองหากมีอุบัติเหตุเกิดขึ้น จึงทำให้ลูกค้าขับรถด้วยความระมัดระวังอยู่แล้ว” แหล่งข่าวเปิดเผย
นอกจากนี้ บริษัทยังได้ปรับเงื่อนไขการรับประกันของกรมธรรม์มายเวย์ใหม่ ซึ่งเป็นแบบประกันค้ำประกันบุคคลเข้าทำงาน โดยผู้เอาประกันต้องหาผู้ค้ำประกันมารับรองตัวเองด้วย ซึ่งหากมีปัญหาบริษัทก็สามารถตามเรื่องกับผู้ค้ำประกันได้ จากเงื่อนไขเดิมที่ไม่ต้องมีผู้ค้ำประกันมารับรอง และบริษัทต้องไปตามเรื่องกับผู้เอาประกันโดยตรงเอง 
ทั้งนี้ การปรับเงื่อนไขดังกล่าว เพื่อให้สอดคล้องกับความเสี่ยงและภาวะเศรษฐกิจในปัจจุบัน แม้จะทำให้บริษัททำตลาดยากขึ้นก็ตาม เพราะเป้าหมายหลักของกรมธรรม์มายเวย์ที่ออกมานั้น ก็เพื่อแก้ไขปัญหาให้กับผู้ที่ต้องการสมัครเข้าทำงานไม่ต้องไปหาหลักทรัพย์ หรือบุคคลมาค้ำประกันในการเข้าทำงาน
สำหรับทุนประกันจะเริ่มต้นที่ 1 หมื่นบาท และสูงสุดที่ 1 แสนบาท ให้ความคุ้มครองเกี่ยวกับเรื่องการฉ้อโกง การยักยอก การทุจริตต่อหน้าที่ และความเสียหายโดยตรงสำหรับทรัพย์สินของนายจ้างที่เกิดจากการกระทำของลูกจ้างในสัญญา ที่ระบุให้ลูกจ้างต้องชดเชยค่าเสียหายจากการกระทำนั้น
แหล่งข่าวเปิดเผยว่า ในช่วงครึ่งปีหลังนี้ บริษัทยังมีแผนออกกรมธรรม์ประกันอุบัติเหตุส่วนบุคคล หรือ พีเอ ตัวใหม่ที่จะให้ความคุ้มครองแรงงานต่างด้าวโดยเฉพาะ เนื่องจากปัจจุบันมีแรงงานต่างด้าวเข้ามาทำงานในไทยเป็นจำนวนมาก และยังไม่มีบริษัทประกันไหนเจาะลูกค้ากลุ่มนี้ ซึ่งค่าเบี้ยจะอยู่ที่ประมาณ 750 บาท กับทุนประกันที่ 1 แสนบาท